# نيكولا طيسلا

|  |
| --- |
| نيكولا طيسلا
 |
|  |
| **معلومات عامة** |
| زيادة | 10 يوليوز 1856 سميلجان |
| لموت | 7 يناير 1943 (86 عام) نيو يورك |
| طريقة دلموت | موتة طبيعية |
| سباب لموت | نوبة قلبية |
| لجنسية | الولايات المتاحدة د ميريكان (1891–) Lands of the Crown of Saint Stephen (1867–1918) الإمبراطورية النمساوية (–1867) |
| لحرفة | مخترع، مهندس كهربائي، عالم د الفيزيك، عامل كهربائي، مهندس ميكانيكي و مستقبلي |
| لّوغات لي كيعرف | نڭليزية، لفرانساوية، لألمانية، التشيكية، لهنڭارية، اللاتينية، طاليانية، لكرواتية و الصربية |
| **لفاميلة** |
| لواليد | Milutin Tesla |
| لواليدة | Đuka Mandic |
| خوت | Marica Tesla Kosanović |
| شريك | لا قيمة  |
| لإتنية | صرب كرواتيا |
| **معلومات خرى** |
| دين | الكنيسة الصربية الأرثوذكسية |
| تأتر ب | إرنست ماخ |
|  |
|  |
| لجوايز | * (1975)  القاعة الوطنية للمخترعين المشاهير
* (1937)  دكتوراه فخرية من جامعة باريس
* (1936)  الصليب الأعظم لوسام الأسد الأبيض
* (1934)  ميدالية جون سكوت
* (1916)  وسام إديسون
* (1894)  وسام إليوت كريسون
* الدكتوراه الفخرية من الجامعة التقنية في غراتس
* وسام الأمير دانيلو الأول
* وسام التاج اليوغوسلافي
* زمالة الجمعية الأمريكية لتقدم العلوم
* الدكتوراه الفخرية من جامعة زغرب
* Knight Grand Cross of the Order of the White Eagle
* وسام القديس سابا الصربي برتبة الصليب الأعظم
* زمالة معهد مهندسي الكهرباء والإلكترونيات
* وسام الأسد الأبيض
 |
|  |
|     |

**نيكولا طيسلا** (ب نّݣليزية: Nikola Tesla، تزاد نهار 10 يوليوز 1856 و توفّى نهار 7 يناير 1943) هو مخترع و عالِيم ديال الفيزيك، و مهندس ديال الضو، و عالم مستقبليات. طيسلا كان من أصل صربي، و خدى الجنسية د لميريكان.

طيسلا تشهر ب المساهمات ديالو الكبيرة فـ تصميم النظام ديال التيار المتناوب، اللي هو واحد من الأنظمة الرئيسية فـ توزيع التريسينتي. قبل ما يهاجر للميريكان فـ عام 1884، كان خدم فـ ميدان التيليفون و الهندسة ديال الضو، و من بعد مشا يخدم مع طوماس إديسون فـ نيويورك. ولكن العلاقة بينهم ما دامتش، و تفارقو بزّربة. بدا طيسلا يخدم بوحدو، و دار مختبرات و شركات باش يطوّر لإختراعات ديالو.

جورج ويستينݣهاوس شرا منو حقوق إستغلال براءة إختراع ديال لموطور الحثّي و المحوّل الكهربائي، و حتى خدمو معاه شوية كمستشار.

الخدمة ديال تسلا فـ التريسينتي كانت جزء من الصراع اللي تسمّى *حرب التيارات*، بين اللي كيدافعو على السارح لمتناوب و اللي مع السارح المستامر، و كانت حتى حرب ديال البراءات. فـ عام 1891، خدا طيسلا الجنسية لميريكانية.

ستامر طيسلا فـ تجاربو على التريسينتي اللاسلكي *wireless electricity* و نقل التريسينتي بالتوتر العالي، و خدم على طاقة التعاويدة لعالية. فـ عام 1893، قال بلي يقدر يدير **إتصال لاسلكي** ب ستعمال الأجهزة ديالو. و حاول يطبّق هاد الفكرة فـ مشروع كبير هو برج واردنكليف *Wardenclyffe Tower*، اللي كان الهدف منو يدير بث لاسلكي بين القارات، ولكن المشروع ماكملش.

فـ المختبر ديالو، دار بزاف ديال التجارب، بحال تجارب على المتذبذبات، و الجينيراطورات الميكانيكية، و أنابيب التفريغ د التريسينتي، و حتى محاولات لولة فـ التصوير ب الشعا د إكس. و بنى حتى باطو كيتصاݣ على لبعد، و هاد الشي كان سابق ل عصرو.

طيسلا كان معروف ب الإختراعات ديالو و ب الحضور القوي ديالو، و هاد الشي خلاه فـ آخر حياتو يوصل لسمعة ديال العالِم المجنون فـ الثقافة الشعبية. ربح بزاف د الفلوس من براءات الإختراع، ولكن صرف بزاف منها على مشاريع خاصة، اللي كانت بعضها ناجحة و بعضها ما نجحش.

عاش طيسلا أغلب حياتو فـ ؤطيلات نيويورك، حتى تقاعد، و توفّى فـ 7 يناير 1943. بعد الموت ديالو، الخدمة ديالو تنسات شوية، ولكن فـ عام 1960، المؤتمر العام د لأوزان و لمقاييس سمّى عبرة شدة المجال المغناطيسي ب سميتو "طيسلا"، تكريمًا ليه. و من التسعينات، تجدد الإهتمام فـ طيسلا و خدمتو.

## الموت ديالو

ف نهار سبعة يناير عام 1943، ملي كان قريب يكمل 86 عام، توفّى نيكولا طيسلا فـ الشومبرة نمرة 3327 فـ أوطيل نيويورك. اللي لقات الݣسدة ديالو كانت خدّامة د التنظيف أليس موناݣان، اللي دخلات للبيت وخا طيسلا كان معلّق ورقة «ممنوع الإزعاج» على الباب يومين قبل ما يتوفّى.

اللي فحص الݣسدة هو مساعد الطبيب ويمبلي، و قال بلي سباب الوفاة كان سدّان د شرايين القلب.

بعد يومين من الوفاة، مكتب التحقيقات الفيدرالي (FBI) طلب من الجهة اللي كانت مسؤولة على لممتلكات ديال طيسلا باش تسلّمهم كلشي، وخا طيسلا كان مواطن ميريكاني.

ستدعاو المهندس د التريسينتي جون ج. طرامپ، اللي كان أستاذ فـ جامعة ميشيݣان التكنولوجية، و كان كيخدم كمساعد تقني فـ هيئة بحث الدفاع الوطني، باش يحقق فـ المحتويات اللي كانت عند طيسلا.

من بعد ثلث يام ديال الفحص و التحقيق، قال طرامپ فـ التقرير ديالو بلي ما كاين حتى خطر فـ لحوايج اللي خلاها طيسلا، و وضح بلي الصندوق اللي طيسلا كان كيدّاعي فيه وجود جزء من الشعا د الموت، ما كان فيه غير جهاز مقاومة عقدي *multidecade resistance box* قديم عمرو 45 عام.

نهار 10 يناير، عمدة نيويورك فيوريلو لا ݣوارديا قرا كلمة تأبينية فـ ݣنازة طيسلا فـ **كاتدرائية القديس جون**. و من بعد الݣنازة، تدفن فـ مقبرة فيرنكليف فـ منطقة آردسلي، ف مدينة نيويورك.

## مصادر

|  |  |
| --- | --- |
|  | ويكيميديا كومنز عندا تصاور و معلومات على **نيكولا طيسلا**. |

|  |
| --- |
|  هادي زريعة ديال مقالة خاصها تّوسع. تقدر تشارك ف لكتبة ديالها. |